## Odluka o proglašenju Zakona o dopunama Zakona o unutarnjim poslovima

### NN 53/2000 (26.5.2000.), Odluka o proglašenju Zakona o dopunama Zakona o unutarnjim poslovima

# ZASTUPNIČKI DOM HRVATSKOGA DRŽAVNOG SABORA

**1179**

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O DOPUNAMA ZAKONA O UNUTARNJIM POSLOVIMA

Proglašavam Zakon o dopunama Zakona o unutarnjim poslovima,
koji je donio Zastupnički dom Hrvatskoga državnog
sabora na sjednici 18. svibnja 2000.

Broj: 01-081-00-1602/2
Zagreb, 22. svibnja 2000.

Predsjednik
Republike Hrvatske
**Stjepan Mesić,** v. r.

## ZAKON

### O DOPUNAMA ZAKONA O UNUTARNJIM POSLOVIMA

Članak 1.

U Zakonu o unutarnjim poslovima (»Narodne novine«, br.
55/89., 18/90., 47/90., 19/91., 29/91. - pročišćeni
tekst, 73/91., 19/92., 76/94., 161/98., 128/99. i 29/00.) iza
članka 17. dodaju se članci 17a., 17b., 17c. i 17d.
koji glase:

»Članak 17a.

U obavljanju poslova iz članka 13. stavka 1. i 2. ovoga
Zakona, Služba za zaštitu ustavnog poretka može,
kada je to nužno radi zaštite sigurnosti države,
poduzeti mjere tajnog prikupljanja podataka kojima se odstupa
od načela nepovredivosti osobnosti, tajnosti dopisivanja
i drugih oblika općenja, ako se na drugi način ne
mogu prikupiti obavijesti i podaci o osobama za koje postoji sumnja
da su uključene u:

a) djelatnosti usmjerene protiv suvereniteta Republike Hrvatske,
Ustavom utvrđenog ustrojstva državne vlasti i temelja
gospodarskog ustroja Republike Hrvatske,

b) planiranje i činjenje kaznenih djela protiv Republike
Hrvatske i kaznenih djela protiv vrijednosti utvrđenih međunarodnim
pravom,

c) stvaranje i djelovanje zločinačke organizacije
čija je djelatnost usmjerena na počinjenje kaznenih
djela iz točke b) ovoga stavka.

Mjere tajnog prikupljanja podataka iz stavka 1. ovoga članka
jesu:

1. nadzor sredstava za tehničko komuniciranje na daljinu,

2. nadzor nad poštanskim pošiljkama,

3. tehničko snimanje prostora i objekata,

4. praćenje i motrenje,

5. nadzor nad ulaznim i izlaznim pozivima sredstava za tehničko
komuniciranje na daljinu,

6. uvid u osobne podatke građana pohranjene u bazama podataka
i drugim registrima.

Članak 17b.

Pisani nalog za primjenu mjera iz članka 17a. stavka 2.
točke 1. do 3. ovoga Zakona, na temelju pisano obrazloženog
prijedloga pomoćnika ministra - ravnatelja Službe za
zaštitu ustavnog poretka, određuje ministar unutarnjih
poslova, a za mjere iz točke 4. do 6. pomoćnik ministra
- ravnatelj Službe za zaštitu ustavnog poretka.

U roku od 24 sata od početka naloženih mjera obavezno
se Državnom povjerenstvu za praćenje primjene mjera
tajnog prikupljanja podataka dostavlja informacija o poduzetom
i cilju koji se time želi postići.

Državno povjerenstvo čine tri člana koje imenuje
Zastupnički dom Hrvatskoga državnog sabora na prijedlog
Odbora za unutarnju politiku i nacionalnu sigurnost Zastupničkog
doma Hrvatskoga državnog sabora iz reda stručnih djelatnika
od kojih je najmanje jedan sudac.

Nakon okončanja provedbe mjera Ministarstvo unutarnjih
poslova najkasnije u roku od tri dana dostavlja pisano izvješće
Državnom povjerenstvu koje o ostvarenju ciljeva poduzetih
mjera obavješćuje Odbor za unutarnju politiku i nacionalnu
sigurnost Zastupničkog doma Hrvatskoga državnog sabora.

Članak 17c.

Mjere iz članka 17a. stavka 2. točke 1., 2., 3.
i 5. ovoga Zakona mogu trajati najduže četiri mjeseca.

Mjere iz članka 17a. točke 4. ovoga Zakona mogu
se primjenjivati najduže 30 dana.

Mjere iz članka 17a. stavka 2. točke 6. ovoga Zakona
mogu se primjenjivati do ostvarivanja svrhe zbog koje su poduzete.

Ukoliko se prije isteka roka određenog nalogom utvrdi potreba
za produženjem trajanja mjere iz članka 17a. stavka
2. ovoga Zakona, trajanje se može produžiti u svrhu
za koju se mjera primjenjuje, najduže za vrijeme i u skladu
s procedurom predviđenom u članku 17b. ovoga Zakona.

Članak 17d.

Nalog iz članka 17b. i 17c. ovoga Zakona mora biti obrazložen
i sadržavati rok trajanja mjera koje se primjenjuju. Ministar
unutarnjih poslova propisuje obrazac naloga. Nalog predstavlja
državnu tajnu.

Podaci i obavijesti prikupljeni primjenom mjera iz članka
17a. stavka 2. ovoga Zakona mogu se koristiti samo za svrhe radi
kojih su prikupljeni. Tajnost prikupljenih podataka određuje
se po odredbama Zakona o zaštiti tajnosti podataka u skladu
s njihovim sadržajem. O izdanim nalozima i prikupljenim podacima
i obavijestima vodi se evidencija u Službi za zaštitu
ustavnog poretka.

Podaci i obavijesti koji se ne odnose na podatke prikupljene sa
svrhom iz članka 17a. stavka 1. ovoga Zakona odmah se uništavaju
uz komisijski sačinjen zapisnik.«

Članak 2.

Ovaj Zakon stupa na snagu danom objave u »Narodnim novinama«.

Klasa: 200-01/00-01/01
Zagreb, 18. svibnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**Zlatko Tomčić,**  v. r.

Zakon, NN 53/2000-1179